הוועדה לענייני ביקורת המדינה, כנסת 23, פרוטוקול מספר 118, 2020-12-22 10:30

עפר שלח: אנחנו פותחים את מה שמסתמן כדיון האחרון של הוועדה לענייני ביקורת המדינה בדברי ימיה של הכנסת העשרים-ושלוש, לא כולל פגרת בחירות.

עפר שלח: דברי סיכום ייאמרו בסוף.

עפר שלח: אבל בלי לדעת שזה יהיה הדיון הזה, בחרנו לעסוק בנושא שבו עסקה ועדת ביקורת המדינה רוב חייה של הכנסת העשרים-ושלוש, בו עסקה הכנסת רוב חייה, והוא כמובן הטיפול במשבר הקורונה.

עפר שלח: ובהיבט שאולי רלוונטי במיוחד לימינו אלה שהוא קמפיין ההסברה שנוגע בעיקר לסוגיית החיסונים.

עפר שלח: לדברים האלה יש בדרך כלל איזה מין קצב משלהם – בהתחלה יש חשש גדול ודגש גדול על סקרים שמראים שאחוזים ניכרים בציבור, עשרות אחוזים בציבור חוששים או לא רוצים להתחסן, וכן הלאה, אחר כך זה נפתח, ומייד יש את הסיפור הקבוע על זה שהמוקדים קורסים ולא עומדים בביקוש, וכן הלאה והלאה, ואחר כך זה יחזור.

עפר שלח: אני מבטיח לכם מניסיוני שזה יחזור לסוגיה של מי שלא רוצה ומי שמפחד, והנה, פה ושם יש מוקדים כאלה ואחרים.

עפר שלח: ולכן, אל מול הכמויות שנמצאות כרגע ואל מול העובדה שגם המערכת עצמה – וביקרנו ביום ראשון באחד ממרכזי החיסונים של קופת חולים מכבי – המערכת עצמה עוד לא עובדת בפול ווליום, יש תחושה שהנה, כולם רצים להתחסן והכול בסדר, עדיין לקמפיין ההסברה הזה, גם בהיבט של האוכלוסייה הכללית, ובעיקר בהיבט המגזרי, יש חשיבות מאוד מאוד גדולה.

עפר שלח: סוגיית החיסונים תלווה אותנו בחודשים הבאים מן הסתם לפחות עד אמצע השנה, בהנחה שמוטציות כאלה ואחרות לא יקפצו לנו פנימה, ולכן הדיון הזה חשוב.

עפר שלח: זה דיון המשך לטיפול מערכת הבריאות במחלות מתפרצות ומתחדשות.

עפר שלח: הדוח הוצג.

עפר שלח: כהרגלנו, נעלה את משרד מבקר המדינה ונבקש לדעת האם הסוגיה הזו של הטיפול, ההכנות למבצע חיסונים כזה, וההכנות בהיבט ההסברתי, טופלו על ידי דוח מבקר המדינה.

עפר שלח: אנא תעלו את משרד המבקר.

עפר שלח: בוקר טוב, אני שואל, מכיוון שהיו מיני תוכניות מגירה גם בדוח מ-2007 של משרד הבריאות לגבי שפעת פנדמית, וגם מה שנהיה בסופו של דבר אחרי תקופת הבחינה שלכם לנחשול בריא, וכן הלאה, אם עסקתם או שאתם עוסקים בסוגיית ההסברה.

דן בנטל: אגיד כמה מילים.

דן בנטל: משרד מבקר המדינה עסק בנושא טיפול מערכת הבריאות במחלות מתפרצות ומתחדשות עוד לפני שידענו על הקורונה בכלל, ופרסמנו דוח על זה.

דן בנטל: הדוח התייחס בעיקר לשני נהלים של משרד הבריאות.

דן בנטל: נוהל אחד הוא חוזר מנכ"ל מ-2005, לפני 15 שנה, שכבר דיבר אז על הצורך הצפוי בחיסונים במקרה של פנדמיה, שפעת פנדמית.

דן בנטל: והנוהל השני הוא כבר תוכנית מוכנות לאומית של מדינת ישראל מטעם עוזר שר הביטחון לאמ"ם, שהיה אמור להיות נוהל קבוע, ועד היום הוא כנראה במעמד טיוטה.

דן בנטל: גם שם יש התייחסות למבצע החיסונים.

דן בנטל: וזהו.

דן בנטל: כלומר, מדובר בשני נהלים שמדברים על חיסונים, זה דבר שהיה צפוי לקרות, קופות החולים היו אמורות להיות ערוכות לזה.

דן בנטל: אצטט פה מהנוהל המעודכן מדצמבר 2018.

עפר שלח: זה מה שקראתי "נחשול בריא".

דן בנטל: מדצמבר 2018 שעדיין לא אושר.

דן בנטל: זה לא בדיוק "נחשול בריא", זאת "תוכנית מוכנות לאומית לשפעת פנדמית", ככה זה נקרא.

עפר שלח: בפברואר 2019 זה יצא כ"נחשול בריא".

דן בנטל: ושם באמת כתוב:

דן בנטל: ההיערכות למבצע החיסונים יועבר תוך כדי אירוע, מצד אחד.

דן בנטל: יש שם אחריות שהיא על משרד הבריאות, על לשכות הבריאות המחוזיות וקופות החולים.

דן בנטל: כאשר מופיע גם פה בסעיף של אחריות משרד הביטחון, שגם משרד הביטחון יהיה מעורב באירוע פנדמי והוא יעסוק במבצע חיסון נגד השפעת הפנדמית.

דן בנטל: נדמה לי שעדיין אין החלטה כזאת, כרגע רק קופות החולים עוסקות בכך.

דן בנטל: זהו.

דן בנטל: זה רק מה שיש לי להוסיף, את שני הנהלים האלה.

עפר שלח: רק ספציפית, האם מופיעה אצלכם כל סוגיית הסברה לציבור בהקשר של החיסונים?

דן בנטל: להסברה לא התייחסנו ספציפית.

עפר שלח: מאה אחוז.

עפר שלח: תודה רבה.

עפר שלח: אני מבקש להתחיל, עינב שימרון נמצאת איתנו?

עפר שלח: מדיונים קודמים אני יודע שהיא עוסקת בנושא.

עינב שימרון גרינבוים: אני מופיעה כאן, אני משתתפת.

עפר שלח: בדיונים קודמים הסברת ברהיטות את מערך ההסברה של משרד הבריאות, אם את יכולה לתת לנו תמונה של מערכת ההסברה במבצע החיסונים.

עינב שימרון גרינבוים: בשמחה.

עינב שימרון גרינבוים: נערכנו במבצע הסברה שכלל שני קהלי יעד מרכזיים.

עינב שימרון גרינבוים: קהל היעד הראשון הוא הצוותים הרפואיים, וקהל היעד השני הוא הציבור בכללותו.

עינב שימרון גרינבוים: כשאני מדברת על ציבור אני מדברת על כל המגזרים, ותכף אפרט.

עינב שימרון גרינבוים: עוד הרבה שהתחיל הקמפיין בטלוויזיה ובדיגיטל יצאה ועדת היגוי.

עינב שימרון גרינבוים: בתוך ועדת ההיגוי שהקמתי ועמדתי בראשה השתתפו נציגים של פרופ' דן אריאלי מ"קיימא", גוגל ישראל, פייסבוק ישראל, דוברת הסתדרות רפואית ישראל, דוברים של קופות חולים, ונציגות של בתי חולים ומומחים בתקשורת.

עינב שימרון גרינבוים: זה דבר אחד.

עינב שימרון גרינבוים: ועדת ההיגוי קמה לפני שלושה שבועות או חודש, אני כבר לא זוכרת בדיוק, והייתה מתואמת עם כל הוועדות הנוספות שהוקמו לצורך האופרציה של החיסון.

עינב שימרון גרינבוים: זה דבר אחד.

עינב שימרון גרינבוים: עשינו כמה דברים, קודם כול רתמנו את יושב-ראש ההסתדרות הרפואית פרופ' חגי ציון, את האיגודים המקצועיים, איגוד רופאי המשפחה, איגוד רופאי הילדים, איגוד רופאי הזיהומים, רופאים מובילים, צילמנו קמפיין עם פרופ' רוני גמזו, פרופ' גליה רהב, פרופ' רן בליצר - - -

עפר שלח: עינב, שנייה אחת, אם את יכולה לפני שנגיע לפרקטיקה, שהאמת שאנחנו רואים אותה מדי יום, מי עיצב את האסטרטגיה של זה?

עפר שלח: זאת אומרת, מי אמר לצורך העניין: רופאים ולא זמרים, פוליטיקאים ולא אחרים.

עינב שימרון גרינבוים: זאת ועדת ההיגוי, ואני רוצה להעמיד לצורך כך את הניסיון שלי.

עינב שימרון גרינבוים: אני 14 שנים במשרד, הובלתי שני אירועים מאוד גדולים של התחסנות.

עינב שימרון גרינבוים: הראשון היה שפעת החזירים, שגם שם היה חיסון יחסית חדש.

עינב שימרון גרינבוים: ושם הקהילה הרפואית באיזשהו שלב יצאה נגד אחד הרכיבים בחיסון ולא נרתמה ולא קיבלה, ויצאנו בקמפיין לציבור לפני הקהילה הרפואית.

עינב שימרון גרינבוים: ומה שראינו שם זה שהקהילה הרפואית לא הייתה והחיסון לא תפס.

עינב שימרון גרינבוים: לעומת זאת בפוליו, שזה היה אחד הלקחים מהחיסון של שפעת החזירים, שכנענו קודם את הקהילה הרפואית.

עינב שימרון גרינבוים: לקהילה הרפואית יש שאלות לגיטימיות ולכן עשינו וובינרים, ואנחנו עדיין עושים גם לרופאים וגם לאחיות, והם צריכים לשאול שאלות, וזה בסדר שהם שואלים.

עינב שימרון גרינבוים: ופשוט בגלל שאי-אפשר לעשות כנס פיזי – אז עשינו כנסים פיזיים – היום אנחנו עושים כנסים בוובינרים, ופשוט מסבירים להם, וההיענות מטורפת.

עפר שלח: אני רוצה לשים את זה כנגד זה שבאחד הדברים שלמדתי כאן, רבים שלמדתי כאן בקדנציה הזו, היה שרופאים לא אוהבים להתחסן.

עפר שלח: היה לנו דיון קודם, לא זוכר אם הופעת בו או לא, שעסק בשפעת, בהתכוננות לשפעת פלוס קורונה בחורף, ושם התברר שהאחוז של רופאים שמתחסנים מדי שנה כנגד שפעת הוא באזור ה-35%.

עפר שלח: איך שכנעתם רופאים או איך משכנעים רופאים להתחסן?

עינב שימרון גרינבוים: קודם כול יש צוות של רופאים שנמצא בוועדת החיסונים.

עינב שימרון גרינבוים: הצוות הזה זה צוות שיש בו אולי נציג אחד מהמשרד, כל השאר הם מחוץ למשרד.

עינב שימרון גרינבוים: הוועדה הזאת של ועדת החיסונים, בראשות ד"ר בועז לב ופרופ' רשפון, מורכבת מהרבה אנשים שהם מתוך מערכת הבריאות.

עינב שימרון גרינבוים: הם למדו את הניסוי, הם למדו את התהליך שנעשה ביחס לחיסון, את האישורים, את השלבים, את כל הסוגיות שהיו בתהליך יצור החיסון והאישורים שניתנו לו.

עינב שימרון גרינבוים: ופשוט העמדנו אותם לרשות ציבור הרופאים ששאלו שאלות וקיבלו תשובות, וכך זה חלחל, ואנחנו רואים היענות מטורפת של הצוותים הרפואיים.

עינב שימרון גרינבוים: והציבור מגיב גם לזה.

עפר שלח: לגבי האסטרטגיה של הציבור הרחב.

עינב שימרון גרינבוים: מבחינת הציבור הרחב גם עשינו סרטונים.

עפר שלח: עינב, השאלה הבאה, ברשותך, היא ממש ממש בלי לזלזל בך ובעבודה שאת עושה, אבל זה עלה גם מול כל העיסוק בקורונה לאורך הזמן.

עפר שלח: האם נשקל לגייס – כמו שצה"ל עושה במקרה של מלחמה, לצה"ל במקרה של מלחמה יש צוותים של פרסומאים, אנשי תודעה שאו מזומנים למילואים או מתנדבים קבועים בדבר הזה – האם נשקל באמת, לאור הייחודיות של הדבר הזה, לגייס מתוך המגזר הפרטי האזרחי אנשים לטובת העניין הזה?

עינב שימרון גרינבוים: בהחלט כן.

עינב שימרון גרינבוים: אגב, עבדנו עם פיקוד העורף לאורך כל תהליך הקורונה.

עינב שימרון גרינבוים: פיקוד העורף היה שותף בהסברה, הם גם קיבלו תקציב לנושא ההסברה.

עפר שלח: זה שהם קיבלו תקציב אני יודע.

עינב שימרון גרינבוים: וגם היו מסבירנים מטעמנו שעברו הכשרה בפיקוד העורף לצורך הופעתם בתקשורת, זה דבר אחד.

עינב שימרון גרינבוים: דבר שני, כן, בהחלט, באמצעות לשכת הפרסום הממשלתית גייסנו אסטרטגים חיצוניים שגם בנו אסטרטגיה תקשורתית לנושא הזה, וגם גייסנו יועץ תקשורת, וגם אסטרטגים באמצעות לשכת הפרסום הממשלתית, ובהחלט היה תהליך שגם הם היו חלק מתוך ועדת ההיגוי.

עינב שימרון גרינבוים: ועדת ההיגוי, אגב, עדיין מלווה אותנו, עדיין אנחנו נפגשים כל שבוע ומעלים את הסוגיות.

עינב שימרון גרינבוים: הקמנו גם חמ"ל פייק ניוז כדי להתמודד עם כל הנושא, יש קשבים שמנטרים את הרשת, גייסנו רופאים לצורך מענה ברשת.

עפר שלח: חמ"ל פייק ניוז זה חמ"ל שבולם פייק ניוז או שמפיץ פייק ניוז.

עינב שימרון גרינבוים: יצרנו קשר עם מחלקת הסייבר בפרקליטות המדינה במשרד המשפטים ופייסבוק כדי להתמודד עם הסוגיות של פייק ניוז, ויש המון סוגיות לפתחנו.

עינב שימרון גרינבוים: אגב, צילמנו גם רופאים ואחיות, גם דוברי שפה אמהרית, רוסית, ערבית.

עינב שימרון גרינבוים: כל מה שיש בעברית יש גם בשפות אחרות.

עפר שלח: נעצור אותך כאן, זאת נקודה טובה.

עפר שלח: חבר הכנסת קוז'ינוב, בבקשה.

אנדרי קוז'ינוב: שלום, עינב, שלום, יושב-ראש הוועדה, כגילוי נאות, אנחנו כבר בוועדות קודמות עסקנו בנושא, גם בנושא תקציבי הפרסום למגזרים, ואני חייב לציין לטובה את המאמץ של משרד הבריאות לנסות להנגיש את זה שפתית ומגזרית למגזרים.

אנדרי קוז'ינוב: אבל בעיני צריך להסתכל מערכתית.

אנדרי קוז'ינוב: מערכתית כרגע בכל הקשור לקורונה ובכלל למצבי חירום זה מאמץ גב משרד, כלומר, כל משרד יכול להחליט על קהל היעד שלו ואין מאמץ לאומי.

אנדרי קוז'ינוב: כלומר, באותו נוהל שהזכרת אני בספק רב שיש התייחסות למגזרים כחלק מהנוהל, זה א'.

אנדרי קוז'ינוב: זאת אומרת שאין משהו שמובנה.

אנדרי קוז'ינוב: עכשיו הייתה קורונה, קיימת קורונה, אז משרד הבריאות באמת נרתם, הגדיל את תקציבי הפרסום גם במדיה המגזרית, אבל בכל זאת - - -

עפר שלח: אשאל אותך ספציפית מכיוון שאתה מכיר את אמצעי התקשורת הרוסיים – באמצעי התקשורת ברוסית יש בולטות למבצע החיסון הזה?

אנדרי קוז'ינוב: אז מדגמית שאלתי עכשיו עורכים ראשיים של אמצעי התקשורת ברוסית, ויכול להיות שאני טועה ושקיבלתי תשובות חלקיות, אז אשמח אם עינב תתקן אותי, אבל הם לא קיבלו.

אנדרי קוז'ינוב: זאת אומרת שלא קיבלו כרגע שום קמפיין לחיסונים.

אנדרי קוז'ינוב: באינטרנט, בטלוויזיה כרגע בודקים לי.

אנדרי קוז'ינוב: אני אישית לא נתקלתי.

עפר שלח: האם יש מובילי דעת קהל בתוך הקהילה?

אנדרי קוז'ינוב: יש מובילי דעת קהל בתוך הקהילה.

אנדרי קוז'ינוב: אגב, בתוך כל הקהילות, כמו בקהילה החרדית, גם בקהילת דוברי אמהרית, וגם בקהילת דוברי רוסית יש מובילי דעת קהל.

אנדרי קוז'ינוב: אבל לרוב מה שקרה עד היום זאת התאמה של החומרים הכלליים שקיימים, שהם לא תמיד מדברים באותה שפה ולא משתמשים באותם קודים תרבותיים.

עפר שלח: אשאל אותך שאלה אחרונה ואחר כך נפנה את זה לעינב.

אנדרי קוז'ינוב: עוד הערה לפני שאתה שואל את השאלה.

אנדרי קוז'ינוב: לגבי העניין המערכתי, יש לי מסמך של הממ"מ שנידון גם בוועדה אחרת, שאנחנו רואים לאורך השנים השקעה של הלפ"מ באמצעי המדיה המגזריים.

אנדרי קוז'ינוב: ולמשל, בקרב דוברי רוסית לאורך השנים זה 1% הוצאה מסה"כ התקציב בכל אמצעי התקשורת בשפה הרוסית יחסית לכל אמצעי התקשורת בשפות האחרות.

אנדרי קוז'ינוב: אני גם יכול לתת לך עכשיו פילוח לפי דתי לאומי, חרדי, ערבי, אמהרי.

אנדרי קוז'ינוב: דווקא בחרדי או בערבי המספרים בסדר.

אנדרי קוז'ינוב: אצל האמהריים, דתיים לאומיים המספרים נמוכים.

עפר שלח: בקהילה של יוצאי ברית המועצות יש אחוז גבוה של אנשים מבוגרים.

אנדרי קוז'ינוב: נכון.

עפר שלח: יותר מזה, הצעירים הם גם דוברי עברית, וכן הלאה.

עפר שלח: זאת אומרת, במה שנקרא לו קהילה רוסית, לצורך העניין דוברי רוסית, זה עוד יותר – האם אתה מרגיש – ואחר כך נעביר את זה לעינב שתסביר – שיש להם הסברה?

עפר שלח: אני מניח שגם לרבים מהם יש חששות לא קטנים - - -

אנדרי קוז'ינוב: אני גם יכול להעיד על אימא שלי, לצורך העניין.

עפר שלח: כן.

אנדרי קוז'ינוב: שהיא מתלבטת עד לרגע זה האם כן או לא, ועל סמך מידע חסר כזה או אחר.

עפר שלח: ברור.

אנדרי קוז'ינוב: אני גם יכול להגיד לך שבחלק מהמקרים נורא קשה לקבל תוצאות בדיקות של קורונה בשפה הרוסית, כי צריך להתקשר למוקד כשלרוב תוצאות הבדיקות נמסרות בשפה העברית, ואז לא תמיד מבינים את הכול, ואז צריך להתקשר לרופא המשפחה, אלו תלאות.

אנדרי קוז'ינוב: אבל כעיקרון, שוב, לפי תחושתי נכון לעכשיו, אין בולטות ואין נוכחות מספקת לציבור הזה בשפה הזאת, בעיקר לציבור הקשישים.

עפר שלח: צוות הוועדה גם מעביר לי שיש פגם במקבצי הדיור, יש הרבה מאוד התנגדות בעיקר של קשישים והרבה שאלות.

עפר שלח: עינב, מה אתם עושים בעניין הזה?

עינב שימרון גרינבוים: בעניין הזה יש לנו לאורך כל הקורונה מתחילת מרץ חמישה צוותים בנוסף לצוות הכללי.

עינב שימרון גרינבוים: יש לנו מטה הסברה לשפה הרוסית, יש לנו מטה הסברה לחרדים, יש לנו מטה הסברה לאוכלוסייה הערבית במשולש ובצפון, מטה הסברה למזרח ירושלים, ומטה הסברה לבדואים, חוץ ממטה ההסברה הכללי.

עינב שימרון גרינבוים: יש קצת תיקוני עריכה, כי יש שינוי בחלק מההנחיות שהשתנו שלשום ביום ראשון, אז פשוט הכנסנו את זה לעריכה, כי לדוגמה נשים הרות היו בתוך הקבוצה שהמליצו שלא יתחסנו, ועכשיו ההמלצה היא שנשים הרות כן יתחסנו, גם לגבי אלרגיות היה שינוי, אז סליחה שיש עיכוב קל.

עפר שלח: עינב, סליחה, התשובה שלך קצת ממחישה את מה שדיבר עליו חבר הכנסת קוז'ינוב.

עפר שלח: זה לא רק לקחת חומרים בעברית ולתרגם אותם לרוסית או לאמהרית, זה - - -

עינב שימרון גרינבוים: החומרים שלנו לא מתורגמים, יש רופאים שמדברים בשפה הרוסית.

עינב שימרון גרינבוים: אני לא מתרגמת שום דבר, אני משתמשת ברופאים.

עפר שלח: האם יש טיפול נקודתי - - -

עינב שימרון גרינבוים: אני משתמשת באנשים מתוך הקהילה.

עינב שימרון גרינבוים: אין דבר כזה לתרגם.

עינב שימרון גרינבוים: בשביל לתרגם אני לא צריכה מטה הסברה רוסי, אני פשוט משתמשת באנשי צוות מתוך הקהילה בכל השפות.

עינב שימרון גרינבוים: אין דבר כזה אצלנו לתרגם.

עפר שלח: מאה אחוז, עינב.

עפר שלח: האם יש טיפול נקודתי שגם דורש הבנה של הסוגיה, שלי למשל אין, ואני נגיד איש תקשורת ותיק, אבל את זה אני לא מכיר בכלל, של מאיפה נובעים ואיך נאבקים בחששות.

עפר שלח: למשל, בתוך הקהילה הזאת, שהם יכולים אגב לצמוח מזה שהם בכלל צורכים תקשורת רוסית שבאה מרוסיה.

עפר שלח: זאת אומרת, מאיפה אתם מקבלים את המודיעין מה מטריד אותם ומפריע להם, ומי מטפל בלפתור את זה?

עינב שימרון גרינבוים: מי שמטפל בזה זה מטה ההסברה שלנו בשפה הרוסית.

עינב שימרון גרינבוים: עבדנו עד לאחרונה עם חברה שנקראת "פרטיזן" ועכשיו אנחנו עובדים עם "מודול".

עינב שימרון גרינבוים: האנשים שם הם מתוך החברה הרוסית, הם יודעים רוסית יותר טוב, הם מעורים בקהילה, הם עונים על שאלות באמצעות רופאים דוברי השפה הרוסית על החששות.

עינב שימרון גרינבוים: החששות מאוד טבעיים, ואנחנו רואים אותן בכלל, יש שאלות לגבי תופעות לוואי, יש שאלות לגבי תהליך קבלת החיסון.

עינב שימרון גרינבוים: על כל הנושאים האלה אנחנו עונים באמצעות רופאים בשפה הרוסית מתוך הקהילה הרוסית, באמצעי התקשורת שמיועדים לקהל בשפה הרוסית.

עינב שימרון גרינבוים: זה ללא קשר לקמפיינים.

אנדרי קוז'ינוב: עינב, אני רוצה לציין לטובה שוב את ההירתמות של משרד הבריאות מלכתחילה ואת הניסיון להיכנס לכל הנישה הזאת.

אנדרי קוז'ינוב: שוב, לתחושתי, הקמפיינים של ההסברה באופן כללי, לא רק של משרד הבריאות – משרד הבריאות מנסה באמת לעשות את המקסימום – הם באמת גייסו רופאים דוברי רוסית גם לחלק מהקליפים שמופיעים, ובכל זאת, העניין של הבולטות הוא עניין מערכתי.

אנדרי קוז'ינוב: הרי בסוף לא משרד הבריאות יקבע אלא הלפ"מ יקבע מה תהיה הפריסה במדיה.

אנדרי קוז'ינוב: הלפ"מ לא תמיד יודע מה הפריסה הכי טובה למרות שהם חושבים שהם יודעים.

אנדרי קוז'ינוב: ולכן, שוב, לתחושתי, יכול להיות שיש ערוצי הסברה אחרים בקהילה, השאלה איזו בולטות ניתנת לזה גם באמצעי התקשורת באופן כללי, כי שם רוב הצריכה.

עפר שלח: ברור.

אנדרי קוז'ינוב: "כל ישראל" בשפה הרוסית, אני גם מניח שיש גם במגזרים אחרים, אני לא רוצה להתמקד אך ורק ברוסית, לצורך העניין.

אנדרי קוז'ינוב: העניין אמור להיות מערכתי כלל משרדי ולא ליפול רק על משרד הבריאות, ואנחנו לא אמורים לדרוש תשובות אך ורק ממשרד הבריאות.

עפר שלח: נכון.

עפר שלח: לצורך זה אני אוסיף עוד שאלה, ואחר כך נצא לסיבוב אצל גופים שונים.

עפר שלח: למשל, במגזר החרדי, ביקרתי בעיריית בני ברק פעמיים, פעם כיו"ר ועדת קורונה ופעם בתפקיד הנוכחי, והסוגיה של ההסברה עברה שם שדרוג אדיר מפעם לפעם.

עפר שלח: בעיקרה הייתה הבנה – ברגע שהעירייה התאוששה מההלם ההתחלתי של מה שקרה בהתחלה בסגר הראשון על בני ברק, ומכיוון שהם באמת מכירים את הציבור שלהם – הראו לי תיקי הסברה מאוד מסודרים, ומאוד מדויקים, ומאוד הולמים בשפה ובאמצעים לציבור החרדי.

עפר שלח: אם את יכולה לשים את הדגש גם עכשיו, גם לענות להערה של חבר הכנסת קוז'ינוב וגם לשים את הדגש, איך ומי מנהל את ההסברה לציבור החרדי, שאנחנו יודעים שהוא ציבור מאוד מיוחד בדרך שבה הוא צורך ומקבל את המידע שלו, ובדרך שבה הוא מגיב לזה.

עינב שימרון גרינבוים: נכון מאוד, אני מסכימה עם כל מה שאמרת.

עינב שימרון גרינבוים: באמת זה ציבור שמקבל את המידע שלו – אגב, זה אחד הלקחים הכי מדהימים שלי מהאירוע המשברי הזה של הקורונה, כמה כשאנחנו מכוונים לערוצים 11, 12, לא משנה, לערוצים הלאומיים, אנחנו מגיעים באמת לדעתי ל-50% מהאוכלוסייה, כשיש הרבה הרבה קהילות פה שמקבלות את המידע בדרך אחרת.

עינב שימרון גרינבוים: אז לשם כך גייסנו גם את המשרד של אבי בלומנטל ומני חדד, שהם גם לדעתי נמצאים על השיחה, והדרכים שלנו באמת יצירתיות, של פשקווילים, הם ארגנו מפגשים עם ראשי הקהילה.

עינב שימרון גרינבוים: לדוגמה, אני יכולה לספר לכם שפרופ' איתמר גרוטו נפגש עם קהילה מאוד מאוד גדולה שהתנגדה מאוד להנחיות – אני לא יודעת אם אני יכולה לפרסם את זה, אבל זה תכף בטח יתפרסם – והאדמו"ר הסכים לקרוא לציבור שלו להתחסן.

עינב שימרון גרינבוים: זאת עבודת שטח מאוד מאוד משמעותית, מרגע שיש את האישור של האדמו"ר ללכת להתחסן אנחנו פשוט מפיצים את זה בכל הדרכים, בפשקווילים, בעיתונות החרדית, בכל הפלטפורמות החרדיות.

עינב שימרון גרינבוים: אם צריך אנחנו נוסעים במכוניות עם כריזה, אנחנו עושים גם הודעות IVR, כי ראינו שזה מאוד חזק, זה כמו ההודעות הקוליות האלה שמאוד חזקות באוכלוסייה.

עינב שימרון גרינבוים: יש גם התעוררות מאוד גדולה ביחס לאינטרנט, הודעות ווטסאפ, סרטוני ווטסאפ, אנחנו משתמשים ברופאים מהמגזר החרדי, משתמשים ברבנים.

עינב שימרון גרינבוים: אגב, באנשי דת אנחנו משתמשים בכל המגזרים, גם באימאמים וגם בבישופים אם צריך.

עינב שימרון גרינבוים: אנחנו לא בוחלים בשום אמצעי כדי להגיע לציבור בכל הדרכים שהוא מגיע אליהם, אפילו דרך נשים.

עינב שימרון גרינבוים: הקמתי פורום של נשים חרדיות וגם פורום של נשים ערביות, ואני גם מקדמת פעילות בכלל ללא קשר עם מועצת תנועות הנוער, פעילות מבורכת שמאגדת את כל תנועות הנוער בישראל, אם זה צופים, ואם זה בני עקיבא, ואם זה צופים דרוזים, ואם זה צופים ערבים, וככה כל תנועות הנוער מגויסות לפעילות רב-שנתית.

עינב שימרון גרינבוים: יש הרבה דברים שאנחנו עושים שהם מתחת לרדאר והם לא בקמפיינים.

עפר שלח: מאה אחוז, עינב, נעצור בנקודה הזאת.

עפר שלח: אני מבקש להעלות את אבי בלומנטל, ראש אגף הסברה למגזר החרדי.

עפר שלח: שלום אבי, אני מבין שאתה ברגיל במגזר הפרטי, גויסת לדבר הזה.

אבי בלומנטל: נכון מאוד.

עפר שלח: יפה.

אבי בלומנטל: - - - בעצם משרד הבריאות למגזר החרדי.

עפר שלח: טוב מאוד.

עפר שלח: תתאר לנו גם אסטרטגיה וגם פרקטיקה של הסברה למגזר החרדי.

אבי בלומנטל: בשמחה רבה.

אבי בלומנטל: אז קודם כול באמת עינב הקיפה חלק נכבד מהפעילות.

אבי בלומנטל: אנסה להיות מתומצת וקצר.

אבי בלומנטל: אנחנו עובדים בשני מישורים, במישור פורמלי ובמישור לא פורמלי.

אבי בלומנטל: קודם כול, במישור הפורמלי נעשתה עבודת שטח, כבר לפני חודש ידענו שהמפתח נמצא בידיים של ההנהגה החרדית, וביצענו בדיקות באמצעות אנשי הקשר שלנו עם הבתים של הרבנים הבכירים ביותר בשביל להבין מה עמדתם.

אבי בלומנטל: והצענו להם להיפגש עם מומחים כדי לקבל את כל המידע אם יש להם חששות או ספיקות ביחס לחיסון, ובאמת התקיימו מפגשים כאלה גם עם דיינים, וגם עם רבנים.

אבי בלומנטל: וכמו שעינב ציינה, היינו שלשום בבית הדין של חסידות בעלז.

אבי בלומנטל: מי שיודע, בקורונה הם לא בדיוק ישרו קו, ובנושא החיסון יש לנו בשורה מאוד מאוד גדולה, שהחסידים מגיעים בהמוניהם וכולם ילכו להתחסן.

אבי בלומנטל: וכבר היום התפרסם מכתבו הרשמי של האדמו"ר אחרי שבית הדין שמעו בהרחבה את פרופ' גרוטו בפגישה שנערכה שלשום.

אבי בלומנטל: מעבר לפרסומים האלו, שכמובן גם כל העיתונות רתומה ומגויסת לנושא החיסונים ומפרסמת את כל הקריאות האלה של הרבנים לצאת ולהתחסן, ישנו קמפיין שהוא הקמפיין הפורמלי שאומר: החזרה לשגרה בידיים שלכם, אנחנו כולנו רוצים לחזור לחתונות, לתפילות ברוב עם, לטיסות לקברי צדיקים, והמפתח לשגרה הזאת נמצא בחיסון.

אבי בלומנטל: ולכן, אם אנחנו רוצים כמה שיותר מהר את השגרה אז אנחנו צריכים להתחסן.

אבי בלומנטל: וישנו קמפיין שעוסק בנושא הלא פורמלי והוא א'.

אבי בלומנטל: אנחנו מתמודדים עם הרבה מאוד עבודה של מתנגדי החיסונים, כולל בלוחות המודעות וכולל בתוך בתי הכנסת, שמפיצים הרבה חומרים שהם פייק ואנחנו צריכים להגיב לזה.

אבי בלומנטל: אז אנחנו מגיבים לזה באמצעות חומר שקורע את המסכה מעל האינטרסים שלהם, למשל, שהרבה מהם משתייכים לכל מיני כתות מסיונריות, אלו דברים שהציבור החרדי ממש נרתע ממנו, ומסבירים את האינטרסים.

אבי בלומנטל: אז זה אחד הדברים החשובים, כי לציבור שלנו קצת יותר קשה לבוא ולבדוק את המידע עד כמה הוא אמין או לא אמין, ומאוד קל לזרוע בהלה.

אבי בלומנטל: אז יש גם קונטרסים תורניים, הלכתיים, שנותנים את כל הצידוקים ההלכתיים והדתיים למה ללכת להתחסן.

אבי בלומנטל: יש הרבה מאוד ידוענים, כמו רבנים או יועצים רפואיים שהולכים ומתחסנים, אנחנו מפיצים את זה באמצעות תמונות, סרטונים וכתבות בלי סוף.

אבי בלומנטל: למשל, אתמול נכדו של הרב קנייבסקי שהלך להתחסן בעצמו, והיום גם נשיא מועצת גדולי התורה שהולך להתחסן, ועוד כל מיני כאלו דברים שמבחינתנו הם אירועים חשובים מאוד.

אבי בלומנטל: כמו שעינב ציינה, אנחנו גם נשגר הרבה מאוד הודעות IVR בשביל לדרבן את האנשים להגיע ולהתחסן.

אבי בלומנטל: כרגע אנחנו במצב הפוך, אנחנו מקבלים בלי סוף פניות מאנשים שרוצים לבוא ולהתחסן ולא מצליחים לתאם תורים, או שהם עדיין לא בגיל ולפי הקריטריון עדיין לא יכולים להתחסן.

אבי בלומנטל: ברוך השם, כרגע הציבור החרדי רוצה להגיע בהמוניו להתחסן, ואני מניח שזה מה שיקרה בסופו של דבר.

אבי בלומנטל: כמו שאמר ראש עיריית בני ברק, אתם תראו שבני ברק הייתה הראשונה להיסגר אבל היא תהיה בירת ההתחסנות במדינת ישראל.

אבי בלומנטל: התוצאות ניכרות בשטח, אפשר לפתוח את העיתונים החרדיים, אפשר לראות את היומונים, אפשר לראות את השבועונים, כל כותבי הטורים מגויסים.

אבי בלומנטל: אני רוצה לומר גם כן שהצלחנו לעשות עבודה מדהימה ולבלום ב-98% גם את הגורמים המאוד מאוד שוליים שקוראים לא להתחסן.

אבי בלומנטל: אני אומר שוב, למעט אולי באיזשהו כלי תקשורת אחד, אף אחד לא נותן להם במה, הדבר הזה הוא גם כן מאוד מאוד חשוב.

אבי בלומנטל: ואנחנו גם מתוכננים עם הפנים קדימה, אנחנו מכירים את הציבור ואנחנו יודעים שאחרי שאנשים יתחסנו אז יש איזושהי התרופפות טבעית, אומרים: רגע, כבר התחסנתי אז אולי עכשיו אפשר להסתובב בלי מסכה, אפשר ללכת לבקר את סבא וסבתא.

אבי בלומנטל: ואנחנו יודעים שזה לא ככה עד אחרי המנה השנייה, אז אנחנו כבר עם קמפיין המשך שנמצא כרגע בהכנה איך לשמור ולהישמר גם אחרי החיסון.

אבי בלומנטל: זה מה שנקרא לנסות לתמצת את הפעילות שנעשית סביב החיסונים.

עפר שלח: מאה אחוז.

עפר שלח: אני חושב שהמסר שעולה מהדברים שלך גם צריך לצאת לכיוון השני.

עפר שלח: זאת אומרת, במסגרת הריפוי החברתי שאנחנו גם צריכים לעבור ביציאה מהקורונה או המתחים המאוד גדולים שאנחנו נמצאים בהם עכשיו, גם המסר שהציבור החרדי ממהר להתחסן והמסר של הביקושים האלה צריך לעבור לתוך התקשורת הכללית.

אבי בלומנטל: אתה צודק במאה אחוז.

אבי בלומנטל: דרך אגב, כרגע היינו יותר ממוקדים פנימה, אבל אתה צודק שצריך לעשות את זה.

אבי בלומנטל: וחלק, אגב, מהכלים שלנו באמת שהופעלו זה: רבותיי, יש לנו כאן הזדמנות לעשות איזשהו תיקון גם כן תדמיתי לאיך שהצטיירנו כלפי חוץ במהלך התקופה הזאת, וזו ההזדמנות שלנו לבוא ולהראות גם את הציות שלנו לרבנים, וגם את הרצון שלנו להחזיר את המשק ולהחזיר את המדינה כמה שיותר מהר לשגרה.

עפר שלח: תודה רבה.

עפר שלח: אני מבקש להעלות את פרופ' צחי גרוסמן, יו"ר האיגוד לרפואת ילדים.

עפר שלח: שלום, ביקשת להתייחס, בבקשה.

צחי גרוסמן: שלום וברכה, רציתי קודם כול לומר שאנחנו באיגוד לרפואת ילדים התגייסנו למאמץ ההסברתי בשני מישורים.

צחי גרוסמן: ראשית, רופאים מטעמנו חיברו מסמכי הסבר הן לצוותים רפואיים והן לציבור הרחב על החיסונים הקרבים, אלה שכבר כאן, ומודרנה שעוד יגיעו בקרוב.

צחי גרוסמן: השתתפנו בצורה פעילה מאוד בוובינרים לרופאים ולאנשי צוות.

צחי גרוסמן: רק בשבוע שעבר היה וובינר ענקי של 1,500 או 1,600 רופאים, ומומחית מטעמנו השתתפה בוובינר והציגה מצגת לרופאים.

צחי גרוסמן: אנחנו מאמינים שההשפעה על רופאים היא קריטית בעניין של ההשפעה על הציבור.

צחי גרוסמן: ואני אומר את כל מה שאני אומר משום שכרופאי ילדים מכל המגזרים הרפואיים אנחנו אלה שמתמודדים שנים ארוכות עם התופעה של התנגדות והססנות חיסונים, עם הורים אומנם, הפעם זה לא עם הורים, הפעם זה עם כלל האוכלוסייה, ויש לנו את הניסיון ואת הגישה הנכונה איך לתקוף את הבעיה הזאת.

צחי גרוסמן: לשמחתי, אני חייב לומר שהחל מאתמול נראה שהמגמה התהפכה והססנות החיסונים התחלפה בהתנפלות על החיסונים, אבל עדיין אנחנו חייבים לראות מה קורה כשהחיסונים יוצאו לקבוצות גילאיות נמוכות יותר של 40 ו-30.

צחי גרוסמן: זה לא חוכמה להקיש ממה שקורה עם בני ה-60 ואילך שרוצים פשוט להגן על עצמם, המבחן הגדול יהיה כאשר זה יוצא לאוכלוסיות גילאיות שתופסות את המחלה כמחלה קלה.

צחי גרוסמן: נצטרך אז להפעיל מאמץ הסברתי משמעותי עוד יותר.

צחי גרוסמן: אבל באיגוד לרפואת ילדים, שוב, בגלל הניסיון שלנו בהתמודדות עם הססנות חיסונים מצד ההורים אנחנו מכירים את הנושא הזה.

צחי גרוסמן: גם ב-2013, נזכיר כאן, בתקופת משבר הפוליו עבדנו צמוד עם עינב שימרון בהצלחה רבה ביותר, מנכ"ל משרד הבריאות דאז היה רוני גמזו, הייתה התחסנות של מעל 70% מהאוכלוסייה.

צחי גרוסמן: כך שאנחנו כבר מנוסים במשברים מהסוג הזה, והתרומה שלנו היא תרומה מאוד משמעותית במשברים מהסוג הזה.

עפר שלח: פרופ' גרוסמן, פה יש איזה היפוך מעניין, כי למיטב ידיעתי ילדים לא יתחסנו.

צחי גרוסמן: נכון.

עפר שלח: ובעצם התרומה שלכם פה יכולה להיות בלהגיד להורים: אתם צריכים להתחסן בשביל הילדים שלכם.

צחי גרוסמן: אתה מעלה כאן נקודה מאוד מעניינת, משום שכשהתחלנו במהלכים שלנו לפני כחודש וחצי שאלו אותנו בעצם: מה אתם רוצים?

צחי גרוסמן: הפציינטים שלכם הם חולים קלים, הם כמעט לא חולים, הם אלה שיחוסנו בסוף 2020, 2021, רק אחרי שיהיו מחקרים על ילדים, מה בעצם אתם מחפשים כאן?

צחי גרוסמן: והיה צורך להסביר שאנחנו כאן לא בגלל המטופלים שלנו, אלא אנחנו כאן באמת כמו שאמרת בגלל היכולת שלנו להיפגש עם המשפחות, ואולי בעיקר, כמו שהקדמתי ואמרתי, בגלל שאנחנו מנוסים יותר.

צחי גרוסמן: אני חושב שאין אף מגזר רפואי, אין אף רופא משום תחום התמחות שמתמודד לאורך שנים כמעט יום-יום עם התופעה של מתנגדי ומהססי חיסונים.

צחי גרוסמן: אז הספציאליטה שלנו במקצוע זאת ההתמודדות הזאת.

צחי גרוסמן: לכן הצענו את עזרתנו, לאו דווקא בגלל המטופלים שלנו, למרות שאנחנו דואגים גם להם כמובן, אבל אנחנו רואים כאן את הנישה הייחודית שלנו כרופאי ילדים.

עפר שלח: ברור.

עפר שלח: תודה רבה.

עפר שלח: אני מבקש להעלות את פרופ' חגי לוין, יו"ר איגוד רופאי בריאות הציבור.

קריאה: הוא לא נמצא.

עפר שלח: מה זה?

עפר שלח: חגי לוין מחובר כאן כשאנחנו קמים בבוקר, אין דבר כזה.

עפר שלח: אנחנו גם לא יכולים מופע אחרון של הוועדה ושהוא לא יהיה פה, הבן אדם היה פה יותר ממני.

עפר שלח: נעבור קצת בקופות החולים.

עפר שלח: שירותי בריאות כלכלית, רונית וייזר, בבקשה, בוקר טוב.

רונית וייזר: בוקר טוב, אני רוצה לספר מטעם הכללית שאנחנו לא צריכים לעשות הרבה בימים האחרונים, יש התנפלות עצומה של אנשים, גם צעירים שרוצים בשביל ההורים שלהם.

רונית וייזר: זה נכון שיש שעות שבהן ממש המוקד קורס, הגברנו בצורה אקספוננציאלית את כמות המשיבים לשיחות הטלפון, מוקדניות, גם דרך האינטרנט, גם בכוכבית שלנו 2700 מוקד האחיות, בכל הכיוונים.

רונית וייזר: אנשים מבקשים להגיע ולהתחסן, ואנחנו פותחים מדי יום עוד עמדות.

רונית וייזר: יש לנו נכון להיום כ-180 עמדות, חלקן מאוישות יחד עם פיקוד העורף, עם שאר הקופות, הרוב הן עצמוניות של הקופה.

רונית וייזר: אצלנו ההסברה תמיד עובדת גם בכיוון המגזר החרדי עם ההתאמות אליו, וגם למגזר הערבי עם ההתאמות אליו.

רונית וייזר: אני חייבת להגיד שאנחנו עוד לא שם כי יש נהירה ויש רצון ויש ביקוש.

רונית וייזר: נכון להבוקר כבר הגענו בערך ל-10,000 מתחסנים, וזה פשוט גם במסגרת התו הסגול, וגם הכמות של החיסונים שמוזרמת אלינו, שהיא עדיין לא מאוד מאוד גדולה, אבל אנחנו ערוכים לחסן, להגיע למשהו כמו 40,000 איש ביום.

רונית וייזר: יש היערכות כזו שתגיע, אני מניחה שבשבועות הקרובים.

רונית וייזר: ואם יהיה צורך נפנה יותר ויותר תעמולה פרסומית לכיוון המגזרים שנדרשים.

רונית וייזר: כרגע יש דף שאלות ותשובות בכמה שפות שנגיש לכל קהל המבוטחים שלנו דרך האתר.

רונית וייזר: יש לנו חמ"ל שנמצא בכל מחוז, יש חמ"ל ארצי שגם אני יושבת בו, אני עונה לשאלות, אם צריך התייעצות אני פונה גם למשרד הבריאות להתייעץ במקרים ספציפיים.

רונית וייזר: זה בגדול.

עפר שלח: ברור.

רונית וייזר: אנחנו עובדים קשה.

עפר שלח: במסגרת של שאלות ותשובות, האם נתקלתם בשאלות שיצרו לכם איזה קושי?

עפר שלח: והאם יש לכם גם צינור אל הגורמים המדינתיים שיעזרו לכם בדברים שעולים מהשטח?

רונית וייזר: הרבה שאלות הן שאלות מקצועיות.

רונית וייזר: מכיוון שבנוהל הראשוני שיצא ביקשו לא לחסן אנשים שהייתה להם תגובה אלרגית קשה לחיסונים קודמים, לחומרים רפואיים שהם נתקלו בהם, ולאחר מכן התחילו קצת הקלות, אז יש הרבה שאלות בנישה הזאת – כן אפשר להתחסן או שאי-אפשר להתחסן?

רונית וייזר: לשאלתך, כשצריך אנחנו פונים לרופאים אפידמיולוגים מומחים גם בתוך הקופה וגם במשרד הבריאות, יש לנו צינור ואנחנו נענים ומקבלים הפניה לפעמים לספרות כשצריך, אבל אנחנו בהחלט נעזרים.

רונית וייזר: יש הרבה שאלות סביב העניין הזה, שהן מאוד מאוד מקצועיות.

רונית וייזר: רופאים פונים שיש להם מטופלים שהם לא בני 60, שהם בני 50, אבל יש להם מחלה קשה, לאו דווקא אונקולוגית, אבל מחלה אחרת קשה, שהם מבקשים לקדם את החיסון לאותו מטופל, לאותו פציינט, האם זה אפשרי או שנחכה?

רונית וייזר: שאלות מהסגנון הזה.

רונית וייזר: ואנחנו ערוכים לענות לכל שאלה.

רונית וייזר: מה שאנחנו לא יודעים אנחנו חוזרים.

עפר שלח: תודה רבה.

עפר שלח: אני מבקש להעלות את משה מוסקו, דובר קופת חולים לאומית.

עפר שלח: שלום, איך אצלכם?

משה מוסקו: שלום וברכה, אצלנו בסדר, מתחילים לאט-לאט.

משה מוסקו: שמעתי את כל הדיון, באמת העלינו את כל המידע לאתר, לפייסבוק, במוקד עונים תשובות, הרבה שאלות.

משה מוסקו: החשש היחידי שאני מעלה פה ואנחנו מתחילים לזהות זה במגזר הערבי, לדעתי אין מספיק נקודות במגזר.

משה מוסקו: פתחנו נקודה אחת והביקוש ממש נמוך.

משה מוסקו: אני מאוד מקווה שזה יעלה והמגזר הערבי יתחיל להתחסן.

משה מוסקו: נעשה את זה קצר.

עפר שלח: אתם נוכחים, זאת אומרת שאתם באופן יחסי הרבה במגזר הערבי?

עפר שלח: יחסית אליכם ויחסית למגזר?

משה מוסקו: יחסית לגודל אנחנו יותר גדולים.

משה מוסקו: אנחנו הקופה הכי קטנה, אבל יחסית לגודלנו אנחנו יותר גדולים במגזר.

משה מוסקו: גם היום פתחו נקודות אחודות, וגם פתחנו מטעמנו נקודה, ונפתח בשבוע הבא.

משה מוסקו: הביקוש נמוך.

עפר שלח: אמרת קודם כול שאין מספיק נקודות.

עפר שלח: האם כמות הנקודות היא לא בשליטה שלכם?

משה מוסקו: גם בשליטה שלנו.

משה מוסקו: אבל שוב, כמו שאמרה רונית, אנחנו תלויים בחיסונים.

משה מוסקו: החיסונים אינם נמצאים בקופות.

רונית וייזר: אנחנו חייבים לקבל אישור ממשרד הבריאות לכל נקודה.

משה מוסקו: בדיוק, החיסונים לא אצלנו, זאת הנקודה המרכזית.

עפר שלח: ברור לי, וגם יש את הנקודה הזו, כמובן שברגע שהחיסונים מגיעים יש חמישה ימים להשתמש בהם, אי-אפשר להחזיק אותם.

משה מוסקו: בדיוק, לכן אתה אומר שזה ממש ניהול סיכונים.

עפר שלח: בדיוק.

עפר שלח: אז כרגע יש בקשה שלכם לנקודות מסוימות שעוד לא נענתה על ידי משרד הבריאות?

עפר שלח: מה הבעיה בדיוק?

משה מוסקו: אתה עושה פשוט ניהול סיכונים, אתה שואל איפה מרכז הלקוחות שלי?

משה מוסקו: אני ממפה את הלקוחות בני 60 פלוס ולפי זה אני מתאים את הנקודות.

משה מוסקו: בהתחשב בכך, כמו שנאמר לפניי, השבוע הזה הוא מעין פיילוט, ובשבועות הקרובים נאיץ את הקצב.

משה מוסקו: היום נפתחים עשרה אתרים אחודים, מחר הקופה פותחת עוד 15, ביום ראשון או שני הבא יפתחו עוד 15, וזה הולך ומתקדם לאט-לאט.

משה מוסקו: אני רק שם את האצבע על המגזר הערבי.

עפר שלח: יכול להיות שגם יש פה עניין של ביצה ותרנגולת.

עפר שלח: מכיוון שהרי גם מחסנים עכשיו יותר אנשים מבוגרים, אני לא יודע כמה אנשים מבוגרים במגזר הערבי מתנייעים ברכב שלהם וכמה בתחבורה ציבורית, ואולי קשה להם להגיע לנקודות שלכם.

עפר שלח: אולי אם יהיו יותר נקודות גם יבואו יותר אנשים.

משה מוסקו: בהחלט.

משה מוסקו: ברגע שיאשרו לנו – כל הקופות ביקשו את זה – לפצל את המגשים, אני מניח שיהיה הרבה יותר קל.

משה מוסקו: כרגע כל עוד כל הקופות מוגבלות למגשים של 1,000 אתה ממש עושה ניהול סיכונים.

עפר שלח: ברור.

עפר שלח: תודה רבה.

עפר שלח: אני מבקש להעלות את מלי קושא, אחות ראשית בקופת חולים מאוחדת.

מלי קושא: שלום לכולם, מבחינתנו במאוחדת אנחנו עוסקים בהסברה מ-day one, נערכנו לזה מבעוד מועד.

מלי קושא: אנחנו גם מתואמים עם משרד הבריאות ויש שיתוף פעולה מלא.

מלי קושא: מבחינתנו כל המבוטחים במאוחדת קיבלו מסרון על התהליך, וגם האוכלוסיות שבתעדוף קיבלו מסרונים מסודרים על קביעת תור באתר ובאפליקציה.

מלי קושא: בקלות העלינו את היכולת כך שהמבוטח יוכל להזמין את התור לעצמו כבר מיום חמישי, וזה מתבצע.

מלי קושא: מעל 50% מהמטופלים שלנו הזמינו תור באתר ובאפליקציה.

מלי קושא: מעבר למוקד הקיים הקמנו מוקד מידע והסברה עם כוכבית ייעודית, כוכבית 3785, שהציבור יכול לקבל שם מידע.

מלי קושא: שוב, אנחנו נמצאים ברשתות, העלינו וובינרים לכל הצוותים טרם תחילת המבצע, ובתוכנית השבוע גם וובינר ללקוחות.

מלי קושא: אני מצטרפת למה שנאמר, אנחנו מזהים משהו במגזר הערבי.

מלי קושא: אם במגזר החרדי הייתה לנו גם בעיה בנושא של שפעת, הפעם אנחנו לא רואים את זה, יש היענות מאוד יפה, כבר חיסנו 4,500, ויש לנו כבר 40,000 תורים מוזמנים לשבועות הקרובים.

מלי קושא: כמובן שאנחנו מתנהלים בהתאם לאספקת החיסונים.

מלי קושא: יש לנו 32 עמדות בשמונה אתרי חיסון.

מלי קושא: בשבוע הנוכחי המנות מגיעות במנות של 975, במגש נמצאים 195 ויילים, וכל וייל כזה הוא לחמישה חיסונים.

מלי קושא: משבוע הבא, כפי שהובטח על ידי משרד הבריאות, המגשים האלה יפוצלו, ואז נתרחב ל-70 אתרים כפול ארבע עמדות בכל אתר.

מלי קושא: אז יהיו לנו 280 עמדות, ונוכל בהחלט לתת שירות לאוכלוסייה כשאנחנו ערוכים למתן של כ-10,000 עד 12,000 חיסונים כל יום.

עפר שלח: תודה רבה.

עפר שלח: עדו אדרי, מכבי, בבקשה.

עדו אדרי: שלום, בוקר טוב, הדיון הזה מאוד מאוד חשוב.

עדו אדרי: כרגע אנחנו נמצאים במצב של ביקוש.

עדו אדרי: אנחנו כמובן צריכים להיערך למצב שהביקוש ירד, וכאן ההסברה בוודאי קריטית.

עדו אדרי: כרגע אני חושב שהציבור רוצה את החיסונים, יש vibe של ביקוש מעבר ליכולת ההיצע.

עדו אדרי: היכולת נגזרת ממלאי החיסונים.

עדו אדרי: אגיד שהניהול מאוד מאוד מוקפד על ידי משרד הבריאות, זה עובד מצוין.

עדו אדרי: כלומר, התהליך מול המשרד והתהליך המשתף עובד מצוין וצריך לברך על זה.

עדו אדרי: ככל שיהיה יותר מלאי, וכמו שמוסקו אמר, יפוצל למנות קטנות יותר, ניתן יהיה לפרוס אותו באתרים מרוחקים או קטנים יותר.

עדו אדרי: אנחנו נערכים עם ניידות של עמדה בודדת או עם קרוונים כמו שמאחוריי.

עדו אדרי: אני עכשיו בהיכל שלמה בתל אביב, ויש כאן בנוסף קרוון שייצא בהמשך לערים אחרות.

עדו אדרי: בקרוון יש שתי עמדות חיסון, וככה נוכל בעצם להגיע גם ליישובים יותר קטנים לפרקי זמן מסוימים ולתת שם מענה לציבור.

עדו אדרי: המידע שאנחנו מפיצים - - -

עפר שלח: אני שואל אותך, עדו, שאלה ששאלתי קודם גם את רונית וייזר בשירותי בריאות כללית, באיזה שאלות או בעיות במס' גדול אתם נתקלים, שמצריכות מבחינת

עפר שלח: כם מענה הסברתי שכרגע אין או שצריך לעבוד עליו?

עדו אדרי: תראה, אני לא חושב שיש משהו שכרגע אין אותו.

עדו אדרי: באופן טבעי באירוע מהסוג הזה כל המחקרים בעולם מדברים על כך שבמצבי סטרס הציבור מבקש 80% יותר מידע, ויש לו יכולת קליטה נמוכה ב-80% למידע.

עדו אדרי: אז המידע קיים.

עפר שלח: זה כמו בכנסת, עדו.

עדו אדרי: הציבור שואל הרבה מאוד שאלות על תוכן החיסון, האם זה מסוכן, זה יותר מטריד אותו מאשר הלוגיסטיקה ואיפה אני יכול להתחסן.

עדו אדרי: לכן אני לא חושב שאפשר לדבר על מחסור במידע.

עדו אדרי: אני חושב שהציבור מקבל הרבה מאוד מידע, אבל כמובן שיותר קשה לו לספוג אותו כרגע.

עפר שלח: ברור.

עפר שלח: תודה רבה.

עפר שלח: אני מבקש להעלות שוב את עינב שימרון.

עינב שימרון גרינבוים: עוד דבר שרציתי להגיד ולא אמרתי קודם זה שיש לנו מוקד מידע לרופאים שמאויש על ידי המלב"ם בראשות פרופ' ליטל קינן-בוקר, הוא פתוח גם בימי שישי, והרופאים פשוט יכולים לפנות ולשאול שאלות, ולקבל מענה באונליין כשהם נמצאים מול מטופל אם יש להם שאלה שהם לא יודעים עליה את התשובה.

עפר שלח: מאה אחוז.

עפר שלח: מה שאנחנו מקבלים מהסיבוב שלנו עם הקופות עצמן זה בעיקר בעיה במגזר הערבי, אתם ערים לזה?

עינב שימרון גרינבוים: כן, אנחנו ערים לזה, והיום ומחר אנחנו אמורים לצלם כ-25 רופאים שמתראיינים על הנושא הזה ועונים על שאלות של הציבור באוכלוסייה הערבית.

עינב שימרון גרינבוים: אנחנו ערים לזה ומטפלים בזה.

עפר שלח: בשלבים הראשונים של המשבר הקימה ההנהגה של הציבור הערבי, גם ועדת המעקב, גם ועדת ראשי הרשויות, גם חברי הכנסת, הקימו איזה מין חמ"ל כזה שהיה מאוד מאוד יעיל בהסברה לציבור הערבי ובעצירת הגל הראשון בציבור הערבי – יש לכם היום גוף כזה לעבוד מולו?

עינב שימרון גרינבוים: כן, יש את איימן סייף שעומד בראש הדסק הערבי.

עינב שימרון גרינבוים: ואגב, היו כמה חמ"לים, גם היום יש כמה חמ"לים, ואנחנו בקשר איתם, ובקשר עם איימן סייף, ובקשר עם הנציגים של קופות החולים במגזר הערבי.

עינב שימרון גרינבוים: ואנחנו עושים פעילות היום גם עם פרופ' זרקא, פרופ' פהד חכים, ועוד הרבה רופאים מהאוכלוסייה הערבית, מהקהילה הערבית.

עפר שלח: האם גם במגזר הערבי גויסו מובילי דעת כאלה ואחרים?

עינב שימרון גרינבוים: כן, גם אנשי דת וגם רופאים.

עינב שימרון גרינבוים: אני מניחה שבמהלך השבוע תראו את התוצאות של ההסברה גם במגזר הערבי.

עפר שלח: תודה רבה לך.

עינב שימרון גרינבוים: תודה רבה לך.

עפר שלח: באופן שמתאים, האיש האחרון שנדבר איתו זה פרופ' חגי לוין, בבקשה.

עפר שלח: חבר הוועדה, פרופ' חגי לוין, אנחנו איתך.

חגי לוין: תודה רבה לך.

חגי לוין: תודה לך, יושב-ראש הוועדה.

חגי לוין: אני חייב להגיד שמצד אחד אין ספק, ואני ליוויתי את מבצע החיסון לפני עשר שנים לשפעת הפנדמית, והופקו לקחים, ואנחנו רואים איך המשרד עשה קמפיין הסברה מאוד יפה, ואנחנו רואים את העידוד להתחסנות.

חגי לוין: אני חייב להגיד שצריך גם פעולות מעבר להסברה, למשל, לאפשר לאנשים את הזכות לצאת מהעבודה כזמן עבודה כדי להתחסן.

חגי לוין: אם אנחנו רוצים לעודד להתחסן זה המסר.

חגי לוין: אלו דברים שאפשר להעביר.

חגי לוין: למשל, אם מישהו יסבול מתופעת לוואי לאחר החיסון זה יוכר כיום מחלה בלי בעיות מיוחדות.

חגי לוין: למשל, להנגיש על ידי הסעות את החיסון לאוכלוסייה שצריכה הסעות.

חגי לוין: ואני יודע שמאוד קשה עם תנאי החיסון להביא אותו לאנשים מרותקי בית, אבל גם בדבר הזה צריך למצוא את הפתרונות המקצועיים וזה יכול לקחת זמן.

חגי לוין: אני מקבל את זה, אבל למצוא את הפתרונות המקצועיים להביא את החיסון לאנשים הביתה על ידי צוותים מיוחדים.

חגי לוין: אנחנו צריכים להאיץ את הקצב ולהתחיל סוף סוף את החיסון בבתי אבות.

חגי לוין: אז אלה הדברים שצריכים לעשות מעבר להסברה, שזה הנגשת החיסון.

חגי לוין: התחסנתי אתמול בהדסה, גם קיבלתי כזאת מדבקה ששמים על צג העובד.

חגי לוין: גם הדברים האלה הם דברים חשובים כדי להראות שזאת הנורמה החברתית להתחסן, וככה באמת נוכל לא רק בהסברה, אלא גם בהנגשה של החיסון, בעידוד ההתחסנות להגיע לכיסוי חיסוני גבוה, במיוחד באוכלוסיות בסיכון.

חגי לוין: אני חייב להגיד על קופות החולים שהן עושות עבודה מדהימה, הן מאוד מתקשות כי הן לא יודעות כמה חיסונים הן יקבלו, מתי הן יקבלו, בגלל זה התורים כל כך ארוכים.

חגי לוין: חייב להיות סדר של כמות החיסונים המגיעים, מתי, מתי הם מועברים לקופות, ואז אפשר יהיה לתכנן הרבה יותר טוב, ולא בשיטה שפתאום מפתיעים אותם, ואז הם מתקשים להגיע מהר לציבור.

חגי לוין: תודה רבה.

חגי לוין: תודה לך על הדיונים ועל הדיון היום.

עפר שלח: ברור.

עפר שלח: תודה רבה.

עפר שלח: אנדריי, עוד משהו להוסיף?

אנדרי קוז'ינוב: לא.

אנדרי קוז'ינוב: אני רק רוצה לציין שוב את ההירתמות של משרד הבריאות עד כמה שהם הצליחו בפרק הזמן הקצר מאפס והלאה, באמת עשו מאמץ.

אנדרי קוז'ינוב: ואני שוב רוצה לציין שנדרש פה במסגרת אותם נהלים לטיפול מערכתי במגפות ובכלל בהסברה במגפות ממש כמו במהלך צבאי, מיפוי אוכלוסייה, מיפוי שפות, מיפוי מגזרים, הפניית תקציבים מסודרת, שאיננה כבשנה רגילה.

אנדרי קוז'ינוב: ורק אחזור על המספר, מסך כל ההוצאות – באופן עקבי משנת 2015 עד שנת 2020 רק 1% מסך כל תקציבי הפרסום הופנו למגזר הדובר הרוסית, למשל, וזה כמובן מעט, ואפשר לחלוק עליי מקצועית.

עפר שלח: אתה מדבר על מתוך תקציבי הפרסום הממשלתיים.

אנדרי קוז'ינוב: מהפרסומים הממשלתיים.

אנדרי קוז'ינוב: כי מדברים שגודל האוכלוסייה לא קובע, וכמות כלי התקשורת בשפה הרוסית יותר נמוך משמעותית מכלי התקשורת בשפה העברית, ולכן הפריסה כלפי קהל היעד שונה.

אנדרי קוז'ינוב: אבל שוב, עובדתית זה המצב, במשך חמש שנים 1% מסך כל התקציבים של הפרסומים הממשלתיים של כלל המשרדים הולך למגזר דוברי רוסית.

אנדרי קוז'ינוב: ועדיין אציין שוב ואחזור על משרד הבריאות לטובה, על המאמץ וההירתמות שלהם.

אנדרי קוז'ינוב: וגם נורא חשוב מה שהם עשו בכוכבית 5400 בקו החם שלהם, העניין של ההסברה ברוסית, וגם היכולת לתקשר איתם בשפה הרוסית, את זה פשוט חייבים לציין לטובה.

עפר שלח: צריך להגיד, כמו שאמרתי בהתחלה, אנחנו בשלב הטוב של אירוע החיסונים במובן הזה שבהתחלה קודם כול באמת כמות העיסוק בזה הייתה עצומה וההתרגשות מעצם העובדה שהם הגיעו.

עפר שלח: הביקוש באופן טבעי עולה על ההיצע בשלב הזה, גם בגלל כל מיני נושאים לוגיסטיים שעלו בקטנה בדיון הזה, כי זה לא היה המיקוד.

עפר שלח: אבל אני חושב שחלק לא קטן מהבעיות עוד לפנינו, יתחילו ידיעות מהארץ ומהעולם על תופעות לוואי ודברים כאלה.

עפר שלח: אני לא אומר שיש, אני אומר שיתחילו ידיעות, ותמיד יש איזה מקרה אחד, אני לא מדבר עכשיו על פייק ניוז, איזה מקרה אחד או שניים שיתפסו אולי סדר גודל הרבה יותר גדול, יתחילו כיסים של התנגדות, יגיעו גם לכיסים של ההתנגדות.

עפר שלח: כי כרגע ההיצע לא מגיע אפילו לחלק קטן מהביקוש של הרוב שרוצה להתחסן.

עפר שלח: יתחילו מחלוקות סביב הדברים האלה, ואז מערך ההסברה וההתמודדות שלו ייבחנו.

עפר שלח: אז במובן הזה הלקחים שעולים עכשיו, עלו גם מהדיון הזה יהיו חשובים להמשך.

עפר שלח: בסופו של דבר סוגיית ההסברה לא הייתה מהסוגיות שהטיפול בהן הצטיין לאורך משבר הקורונה, צריך להגיד.

עפר שלח: והלקחים מזה גם יצטרכו להיות מופקים גם בהשוואה למדינות אחרות שראינו בהן הסברה.

עפר שלח: אני עוד זוכר את הדיון בוועדת הקורונה שבו הוסבר לנו על ידי המל"ל שהסברה זה שראש הממשלה מופיע בתשע בערב בטלוויזיה.

עפר שלח: אז מכאן ועד למה שראינו עכשיו זה בהחלט שיפור גדול, אבל הלקחים האלה גם יצטרכו להיות מופקים, א'.

עפר שלח: כי האירוע איתנו עוד להרבה זמן; וב'.

עפר שלח: כי חס וחלילה עלולים להיות אירועים נוספים.

עפר שלח: אבל בסך הכול צריך להגיד שבשלב הזה, בו התמקדנו בסוגיית ההסברה בחיסונים, עושה רושם שהיא בשלב הזה מטופלת היטב.

עפר שלח: לפני שאני נועל אני רוצה שהוועדה תעשה כמיטב יכולתה, כפוף גם למגבלות יו"ר הוועדה וגם למגבלות הכנסת, גם אם אכן אנחנו בלילה יוצאים לבחירות, לתפקד גם במהלך פגרת הבחירות.

עפר שלח: אני רוצה להודות מאוד לצוות של הוועדה – פלורינה, איל, יפעת, חנה, יעקב, לעונג היה לכולנו.

עפר שלח: אני חושב שנעשתה פה עבודה חשובה בחצי שנה הזו.

עפר שלח: וככל שנעבוד בסדר, אני מאחל לכם עם יו"ר הוועדה הבא מהאופוזיציה הבאה, שהוא ייהנה לא פחות משאני נהניתי.

עפר שלח: תודה רבה לכולם.

עפר שלח: הישיבה נעולה.